
Mintegy 1 milliárd 158 millió forint európai uniós támogatásból valósul meg a győri Örkény István utcai Tagbölcsőde teljes körű korszerűsítése. A Széchenyi Terv Plusz 2021–2027 program TOP_PLUSZ-3.4.1-23-GY1-2025-00003 azonosítószámú projektjének célja egy XXI. századi követelményeknek megfelelő, energiahatékony, akadálymentes és a kisgyermekek igényeit minden tekintetben kiszolgáló intézmény létrehozása.

A beruházás során a hat csoportszobás bölcsőde teljes külső és belső megújítására kerül sor. A három nevelési egységből álló intézmény a fejlesztést követően is 66 kisgyermek számára biztosít korszerű és biztonságos ellátást. A projekt részeként megtörténik az épület teljes műszaki korszerűsítése, funkcionális átalakítása, a szükséges mértékű bővítése, energetikai fejlesztése, valamint komplex akadálymentesítése. A beruházás eredményeként az intézmény hasznos alapterülete közel 1 050 négyzetméterre bővül. A jelenlegi épület gyakorlatilag teljesen újjászületik: a meglévő létesítményből csupán a teherhordó vázszerkezet marad meg, valamennyi további épületszerkezet elbontásra és újjáépítésre kerül. A belső terek kialakítása is teljes egészében megváltozik annak érdekében, hogy azok megfeleljenek a korszerű bölcsődei ellátás szakmai, műszaki és üzemeltetési követelményeinek. A megújuló intézményben olyan új funkciók is helyet kapnak majd, mint a tornaszoba, sószoba, nevelői szoba.

A projekt tervezett fizikai befejezése 2028. szeptember 1.

A fejlesztés eredményeként Győrben egy korszerű, biztonságos, és mindenki számára hozzáférhető bölcsődei intézmény jön létre. A beruházás emellett a kisgyermeket nevelő családokat is támogatja: a minőségi bölcsődei szolgáltatás hozzájárul ahhoz, hogy a szülők könnyebben visszatérhessenek a munka világába, segítve ezzel a családok hosszú távú jólétét.

Konzorciumvezető: Győr Megyei Jogú Város Önkormányzata
Konzorciumi partner: Közlekedési és Beruházási Minisztérium

A projekt az Európai Unió támogatásával, a magyar állam társfinanszírozásban valósul meg. 

További információ kérhető:
Győr Megyei Jogú Város Polgármesteri Hivatala
Településfejlesztési és Városstratégiai Főosztály
Telefon: 06 (96) 500 100 Email: gyor@gyor-ph.hu 
Több mint 1,1 milliárd forintos európai uniós támogatásból újul meg a győri Örkény utcai Tagbölcsőde
2026.10.26.
Sajtóközlemény

